Golfo di Finlandia

**Golfo di Finlandia** ta e ekstrimidat mas ost di laman baltiko. 
	
E ta ekstendé entre Finlandia pa nort, Estonia pa sùit, i San Petersburg (di dos siudat mas grandi di Rusia) na su ost, kaminda riu Neva ta desemboká. Otro siudatnan grandi rònt di e golfo ta Helsinki i Tallinn. 

E sekshon ost di e golfo ta pertenesé na Rusia, i algun di e hafnan di zeta mas importante di Rusia ta situá einan, inkluyendo Primorsk. Komo un ruta di laman pa San Petersburg, e golfo ta di konsiderabel importansia stratégiko pa Rusia. Algun di e problemanan ambiental ku ta plaga laman baltiko ta mas pronunsiá den e area nan mas seko, un poko hundu. Proposishonnan pa un tùnel Helsinki–Tallinn a wòrdu ehekutá.

## Geografia
E golfo di finlandia tin un área di 29.500 km2. E largura (for di peninsula di Hanko te na San Petersburg) ta 400 km i e anchura ta varia di 70 km na e entrada pa 130 km na e meridiano di isla Moshchni, den e bahia di Neva, e anchura ta redusí te na 12 km. E golfo ta relativamente seko, un poko hundu, ku un profundidat menguante for di e entrada pa e kontinente. E kambio mas skerpi ta sosedé serka di Narva-Jõesuu. E profundidat promedio di e golfo ta 38 meter ku un maksimo di 115 meter. E profundidat di e bahia Neva ta menos ku 6 meter. 

Debí na e fluho di awa dushi for di riunan, spesialmente for di e riu Neva (dos tersera parti di e drainage total), e awa di e golfo tin un salinidat hopi abou; entre 0,2 i 0,3 ‰ na e superfisie, i 0,3 pa 0,5 ‰ na e fondo. E temperatura promedio di awa ta kasi 0° selsio den wenter; den zomer e ta 15-17° selsio na e superfisie, 2-3° selsio na e fondo. Sekshonnan di e golfo por fris for di fin di novèmber te ku fin di aprel; e frismento ta kuminsa na e parti ost i a lo largo ta move wèst. Frismento kompleto ta generalmente sosodé na fin di yanüari, i esaki no ta sosodé den wenternan leve. Bientunan fuerte for di parti wèst ta kousa ola, fluho di awa i inundashon.
E riunan mas grandi ku ta desemboká den e golfo ta Neva (for di ost), Narva (for di pa sùit) , i Kymi (for di pa nort).

## Arkeologia
Na e fondo di e golfo ta drumí un di e santananan di barku mas grandi na mundu. E barkunan ta relativamente bon konserbá debí na e salinidat abou, awa friu i e falta di bichi di barku (*Psiloteredo megotara*). Rutanan maritimo prinsipal a pasa den e golfo desde siglo seis, i mas o ménos 3.000 ton di plata a wòrdu transportá einan for di siglo ocho pa siglo dies. Siguidamente, e golfo a wòrdu usá aktivamente pa Suesia i Rusia pa e transporté di merkansia. Desena di barku a bai pèrdí tur aña. Den hèrfst di 1743, diesshete barku di guera ruso ku tabata bolbe for di Finlandia a sink den apenas shete ora, i den zomer di 1747, bintiseis barku komersial a sink denter di kuater ora serka di Narva. Un rèkort a wòrdu konfirmá na 1721 ora ku durante e evakuashon di trupa ruso for di Finlandia, mas ku shen barku a bai pèrdí denter di tres luna, kua sesentikuater den un anochi.

Pa fin di 1996, mas o ménos 5.000 obheto a wòrdu identifiká bou awa, den e sekshon ruso di e golfo, inkluyendo 2.500, 1.500 avion, i obhetonan chikitu, manera boto, anker, tanki, outo, arma, i asta mina naval, bom aereo, torpedo i munishon. E barkunan tabata pertenesé na Rusia (25%), Alemania (19%), Reino Uni (17%), Suesia (15%), Hulanda (8%), i Finlandia (7%). E sobrá nuebe porshento ta di Noruega, Dinamarka, Fransia, Merka, Italia, Estonia i Letonia.